Кхъахэ хъуа унэхэм къыщIагъэIэпхъукI
Дыгъуасэ КъБР-м и Правительствэм и Унэм щызэIущIащ КъБР-м и Iэтащхьэ КIуэкIуэ Юрийрэ УФ-м и Президентым и полномочнэ лIыкIуэу Кавказ Ищхъэрэ Федеральнэ щIыналъэм щыIэ Белавенцев Олегрэ.
ЗэIущIэр теухуауэ щытащ кхъахэ хъуа унэхэмрэ ущыпсэункIэ шынагъуэхэмрэ цIыхухэр къыщIэгъэIэпхъукIыным хуэгъэпса программэхэр гъэзэщIа зэрыхъум. Белавенцев Олег жиIащ Урысей Федерацэм ис цIыхухэм псэупIэ тынш яIэным, я псэу-кIэр егъэфIэкIуэным теухуауэ 2012 гъэм накъыгъэм и 7-м УФ-м и Президентым къыдигъэкIа унафэм ипкъ иткIэ, ди къэралым и хэгъуэгухэм программэхэр зэщIыгъуу зэрыщагъэзащIэр. Ахэр социальнэ зыужьыныгъэм ехьэлIа Iуэхухэм я нэхъыщхьэхэм ящыщ зыщ.
Кавказ Ищхъэрэ Федеральнэ щIыналъэр къапщтэмэ, нэгъабэ метр зэбгъузэнатIэу мини 100-м щIигъу къэнащ цIыхухэр къыщIэгъэIэпхъукIын хуейуэ. УФ-м и Президентым и унафэкIэ 2017 гъэм фокIадэм и 1 пщIондэ къэрал псом щызэфIэгъэкIын хуейщ кхъахэ хъуа унэхэмрэ ущыпсэункIэ шынагъуэхэмрэ цIыхухэр къыщIэгъэIэпхъукIыныр. Абы ипкъ иткIэ, фэри а программэр къагъэува пIалъэм изагъэу вгъэзэщIэн хуейщ, — жиIащ Белавенцевым. — Абы ехьэлIауэ КъБР-м и Iэтащхьэ КIуэкIуэ Юрий селъэIунут, мы Iуэхум езым и нэIэ тригъэтыну. УФ-м и Президентым и унафэр хуэгъэзащ ди цIыхухэм я псэукIэр егъэфIэкIуэным. КъищынэмыщIауэ, къагъэлъэгъуа пIалъэми мыхьэнэ иIэщ Къэбэрдей-Балъкъэрым дежкIэ, Урысей пащтыхьыгъуэм фызэрыгухьэрэ илъэс 460-рэ зэрырикъум ирохьэлIэри.
НэщIэпыджэ Замирэ.
